Afg'onistonda portlashlar, Pokistonda Tolibon hukumat bilan muzokarada
Qunduz va Qandahorda bomba portlagan. Bir necha kishi o'lgan. Qo'shni davlatda Tolibon yetakchilari hukumat bilan gaplashmoqda.
Shia yetakchilar xalqni tinchlikka undar ekan, jamoatchilik hamjihatlik yo’lidan boradi, deydi elchi. 5-dekabr kuni Kobulda shia ayyomida ikki joyda katta portlash yuz berib, 59 kishini hayotdan olib ketdi. Bu xurujlar, deydi Amerika diplomati, ajnabiy kuchlarining, ya’ni Afg’onistondan tashqarida bo’lgan jangari guruhlarining ishi. Portlashlarni Pokistonda asoslangan Lashkari Toiba guruhi o’z zimmasiga olgan. Bugun Afg’oniston shimolida yuz bergan portlashda ikki kishi o’lgan. Hodisa Qunduzda ro’y bergan. Halok bo’lganlardan biri mahalliy yetakchi. Janubda, Qandahor viloyatida ham bomba portlab, uch kishi nobud bo’lgan. Islomobod bu borada og’iz ochmayapti. Lekin sal avval “jangarilar bilan gaplashishga majburmiz” deya bayon qilgan edi. Lekin Tolibon avvalo qurolni tashlashi kerak, deydi rasmiylar. Pokistonga milliardlab dollar yordam ajratib kelayotgan Amerika bunday muzokaralarga qarshi. Vashington nazarida, Pokistondagi toliblar - terroristlar.